钦定古今图书集成/方舆汇编/职方典/第1052卷 > 《访钓矶故居记》张日益
## 钦定古今图书集成/方舆汇编/职方典/第1052卷 > 《访钓矶故居记》张日益

同。遵海而南，巨岛错列，小嶝于诸岛，若浮沤而丘。钓
矶，先生产其上，由是以有名。先生后考亭百馀岁，而
道学独祖之。沦落腥风，敛德自全，忧悲恫切，遁尾惟
危。乡人皆高先生之风，莫有能言先生者。万历壬子
夏，予戒小舟，约友数人，直往访之。舟及悬崖之下，见
白沙数武，有泉出沙之三石间，滢澈清甘，潮至则没，
甘洌如故。酌而饮之，爽发于口。先生之裔朝准君为
予言：“此泉名仙人井，井当海冲，客舟丛泊，一日可汲
四、五十舟，不汲即澄涵不溢。”更摄衣缘崖上，从西南
行里许。嶪多石，或峭或圆，如珠如璧。沙有苍然出
者。天与方石，周二尺许，琢为夹局。中一道镌“万机分
子路，一局笑颜回”十字，已遭斲没，独“万机分”及“回”四
字，完明可摹，而且甚工，盖先生手笔。逾局，步愈西，先
生钓石在焉。石甚巨若盘。太武嶂前大嶝拥，右白吸
礁，错落微茫环矶前潮声长退，鹤鹭栖飞，鱼逝鸥集。
西望同溪，混混远流，随潮而东。兴波簸浪，沈浮沦茫，
晶光斜焕，倒影飞射，即严子陵“七里长滩”，胜未加此。
从此左转东行半里许为锺山。山南有宋时章法院，
颓壁兀兀风雨中。而北则先生所宅。自国初内徙，嶝
民一屿皆墟。成化初复旧，而丘氏列屋山麓，先生宅
址废矣。余与诸君观风抚景，盘桓低回，亭午憩朝准
君别馆，休焉。朝准君出所藏先生诗一篇示余，见其
洞彻性命，触发皆真。至如《天阴怪事》《贻吴丞和》《寿辞》
《元辟》诸章，哦之能令壮气竖发，亦可感泣沾襟，盖先
生之风远已。庚申中，其子孙耕陇得一穴，探之，则其
坟自书砖为记。